P. Szathmáry István

**SZÁJMASZK**

Dráma egy felvonásban

FRUZSI (Kora nagyjából 26 év, feltűnően csinos, jól öltözött jelenség. Logisztikai előadó egy multinál.)

VINCE (Nagyjából hasonló korú. Divatosan nyírt szakállat visel.)

LITERA

ELSŐ MAGYAR KARANTÉNSZÍNHÁZ

DRÁMAPÁLYÁZAT

2020

*Játszódik napjainkban, Budapesten. A koronavírus már javában tart. A színpadon két lakást látunk elkülönülve. A bal oldaliban Fruzsi ül egy kanapén. Magazint lapozgat. A jobb oldali lakásban az ágy szélén ülve VINCE üldögél. Most telefonál. Hamarosan megszólal Fruzsi telefonja.*

FRUZSI Halló, tessék.

VINCE Szia, én vagyok az.

FRUZSI Vince? Milyen számról hívsz? Nem töröltem ki a régit.

VINCE Ja, ez ilyen céges mobil.

FRUZSI Örömmel hallom, hogy akkor dolgozol ezek szerint. Újszerű tapasztalat lehet. A cégnek is.

VINCE Ne csináld már.

FRUZSI Mit ne csináljak?

VINCE Elég lett volna annyit mondanod, hogy szia, de jó hogy hívtál, örülök neked!

FRUZSI Tudod jól, hogy utálok hazudni.

VINCE Ez azt jelenti, hogy nem is örülsz nekem?

FRUZSI Nem.

VINCE Nem jelenti azt?

FRUZSI Nem örülök neked.

VINCE Ezt sajnálattal hallom.

FRUZSI Miért, mégis mit vártál! Otthagytál egy moziban, szó nélkül, azóta nem kerestél, rögtön utána letiltottál. Most meg azt várod, hogy örüljek neked.

VINCE Azok nehéz idők voltak.

FRUZSI Neked minden idő nehéz. Meg annak a szerencsétlennek is, aki éppen veled van.

VINCE Ez nem esik azért jól.

FRUZSI Nem esik jól? Nekem meg az nem esett jól, hogy otthagytál a moziban. Végig kellett néznem azt az Elton John-os filmet.

VINCE A lányok szeretik Elton Johnt. Tudod, Disney, Oroszlánkirály, meg minden.

FRUZSI De azt a filmet te választottad!

VINCE Érdekel a zenetörténet.

FRUZSI Akkor megvárhattad volna a végét. Elárulom, híres zenész lett belőle.

VINCE Mindig is imádtam a humorodat.

FRUZSI Szükségem is volt rá melletted. Na, figyelj, én erre nem érek rá, nyögd ki végre, miért hívtál így fel a semmiből, aztán hagyjál, sok a dolgom.

VINCE Dolgozol?

FRUZSI Igen, mint minden normális ember.

VINCE De hát járvány van.

FRUZSI Ezért dolgozok itthon. Próbáld ki egyszer.

VINCE Én is dolgozok.

FRUZSI Ja, el is felejtettem. A szabad lelkű biciklisfutár. Hogyhogy most nem vagy az utcán? Az emberek most aztán rendelnek ész nélkül.

VINCE Már nem vagyok biciklisfutár.

FRUZSI Na, gratulálok az előrelépéshez. És mi vagy?

VINCE Egy barber stúdióban dolgozok.

FRUZSI Az igen! És mi van, nincs munka? Mindenki otthon növeszti a szakállát?

VINCE Tudod, szigorúak a higiéniai előírások. Meg jobb is az elővigyázatosság.

FRUZSI Nem tudom. Sosem kacérkodtam a szakállviselés gondolatával.

VINCE Jaj, te, mindig is olyan vicces voltál…

FRUZSI Bár szerinted még így is túl sok szőr volt rajtam.

VINCE Ne már, ne csináld! Csak annyit jegyeztem meg egyszer, hogy kicsit szőrős a karod. De mondtam is rögtön, hogy szőke a szőröd, szóval nem zavaró.

FRUZSI Hát, most már legalább nem kell nézned. Gondolom, amúgy sem nagyon látsz női szőrzetet vagy annak a hiányát mostanában.

VINCE Ez elég aljas volt. Van kapcsolatom a nőkkel folyamatosan.

FRUZSI Tudom, anyáddal.

VINCE Na, ez már tényleg nagyon aljas volt!

FRUZSI Ne haragudj, ez tényleg övön aluli volt.

VINCE Igen, kösz. Elfogadom a bocsánatkérést!

FRUZSI Csak tudod, nehezen fér a mai napig a fejembe, hogyan gondolhattad, hogy egészséges dolog, hogy anyukád még húszéves korodban is megmosta időnként a hajadat.

VINCE Már mondtam. Hátul nem értem el jól, tudod, merevek a karizmaim.

FRUZSI Ezen a helyedben nem csodálkoznék, amennyit maszturbálsz…

VINCE Oké, belátom, hiba volt felhívni téged.

FRUZSI Na, végre! Eltartott ugyan egy ideig, de örülök, hogy ilyen jó a helyzetfelismerő képességed.

VINCE Mindig ilyen túlérzékeny voltál. Veled nem lehet normálisan megbeszélni a dolgokat.

FRUZSI Velem?

VINCE Igen, veled. Állandóan mindent támadásnak veszel. Családilag vagy ilyen.

FRUZSI Na, ezt pont nem kellett volna szóba hoznod. Te voltál az, aki az idióta történelmi elméleteivel vérig sértette a családomat.

VINCE Csak annyit jegyeztem meg, hogy talán a hazai németség is tehetett arról, ami a háború után történt velük.

FRUZSI Mondtad ezt a vacsora közepén, karácsony másnapján, egy full sváb családnak.

VINCE Túlreagálták.

FRUZSI Túlreagálták? A nagymamám teljesen kikészült. Frontint kellett adni neki.

VINCE Túlreagálta.

FRUZSI Hát persze, te szerencsétlen. Hiszen kitelepítették.

VINCE Ezért elfogult.

FRUZSI Elfogult… Komolyan, nem találok szavakat. Az apját a szeme láttára verték félig agyon. Lehet, hogy kicsit ettől elfogult lett.

VINCE Már Viktor Frankl is megírta, hogy a túlélőktől nem lehet objektív beszámolókat elvárni.

FRUZSI Menj a picsába azzal a Viktor Frankl-öddel. Elolvastál egyetlen pszichológiai könyvet, és azóta mindenről okoskodsz.

VINCE Két könyvet! Ott van a Feldmár is.

FRUZSI Jó, én ezt nem hallgatom tovább. Most leteszem.

VINCE Meg se kérdezted, miért hívtalak.

FRUZSI Jó, miért hívtál?

VINCE Mert aggódok érted.

FRUZSI Aztán miért?

VINCE Járvány van, nem vetted észre?

FRUZSI Nagyon is észrevettem. Azért dolgozok itthonról. Meg viselek szájmaszkot is.

VINCE Csinos lehetsz benne. Neked minden jól áll.

FRUZSI Hagyjál a szaros bókjaiddal. Azért remélem, amilyen hülye vagy, nem szaladgálsz maszk nélkül.

VINCE Viselek maszkot. Nyugi.

FRUZSI Most nagyon megkönnyebbültem. Gondolom, koponya van rajta.

VINCE Nem.

FRUZSI Micsoda komolyság.

VINCE Star Wars-os.

FRUZSI Figyelj, tényleg, ne haragudj, de én ehhez fáradt vagyok. Köszönöm, hogy felhívtál, de most már tényleg szeretnék dolgozni.

VINCE De nem csak ezért hívtalak.

FRUZSI Hanem?

VINCE Figyelj, már nem vagyunk fiatalok. És itt van ez az egész. Omlik össze minden, a civilizációnak, amit ismertünk, vége.

FRUZSI És?

VINCE És gondolni kell most a jövőre.

FRUZSI Jaj, tudtam.

VINCE Mit?

FRUZSI Ilyen befektetési tanácsadó lettél, vagy mi…

VINCE Dehogyis. Viszont nem tudhatjuk, a következő vírus mit okoz. Lehet, hogy terméketlenné válunk.

FRUZSI Az meg miért zavar pont téged? Úgysincs nőd, gondolom.

VINCE Most, de csak a helyzet komolyságára való tekintettel, ezen nem sértődök meg. Viszont érdemes még most petesejteket, meg spermákat lefagyasztani.

FRUZSI Hogy mi van? Azt hiszem, nem hallok jól…

VINCE Tudom, hogy nehéz elhinni, amit mondok, de szeretlek, tiszta szívből.

FRUZSI Jézusom!

VINCE És szívesen lefagyasztom neked a spermámat.

FRUZSI Ezt egyszerűen nem akarom elhinni… Te tényleg nem vagy normális.

VINCE Gondold azért meg!

FRUZSI Köszi, de majd megoldjuk itthon valahogy.

VINCE Szóval akkor még megvan az ügyvéd úr.

FRUZSI Igen, és nagyon jól megvagyunk együtt.

VINCE Attól még jól jön az a sperma.

FRUZSI Nem értem, mit akarsz ezzel mondani.

VINCE Hát, hogy az ügyvéd úrra ezen a téren nem számíthatsz.

FRUZSI Ezt meg honnan veszed?

VINCE Gabi mondta.

FRUZSI Gabi?

VINCE Igen, a barátnőd. Találkoztam vele egy koncerten. Nagyon jót beszélgettünk. És ő mondta, hogy van ez a problémátok.

FRUZSI Vince!

VINCE Igen?

FRUZSI Én most leteszem a telefont. Nagyon kérlek, ha kicsit is számítottam neked, soha többé ne keress, és ne hívj fel.

VINCE Azért gondold meg. Most dühös vagy, de… Szóval én minden este le fogok fagyasztani neked egy adagot, és másnap este kidobom. Minden áldott nap. Amíg csak úgy nem döntesz, hogy szükséged van rám. Vagyis a spermámra. A gyerekre. Jó, Fruzsi? Fruzsi? Fruzsi!

*Sötét*

2020